FUNDAMENTAL VA AMALIY TADQIQOTLAR ILMIY-TEXNIKA DASTURLARINI ShAKLLANTIRISh VA AMALGA OShIRISh TARTIBI TO‘G‘RISIDAGI NIZOMGA QO‘ShIMChA VA O‘ZGARTIRIShLAR KIRITISh HAQIDA

O‘zbekiston Respublikasi Prezidentining 2008-yil 15-iyuldagi PQ-916-sonli “Innovatsion loyihalar va texnologiyalarni ishlab chiqarishga tatbiq etishni rag‘batlantirish borasidagi qo‘shimcha chora-tadbirlar to‘g‘risida”gi qaroriga muvofiq qaror qilamiz: 
 1. “Fundamental va amaliy tadqiqotlar ilmiy-texnika dasturlarini shakllantirish va amalga oshirish tartibi to‘g‘risida”gi nizomga (2007-yil 28-avgust, ro‘yxat raqami 1705 — O‘zbekiston Respublikasi qonun hujjatlari to‘plami, 2007-y., 35-36-son, 362-modda) ilovaga muvofiq qo‘shimcha va o‘zgartirishlar kiritilsin.
 2. Mazkur qaror O‘zbekiston Respublikasi Adliya vazirligida davlat ro‘yxatidan o‘tkazilgan kundan boshlab o‘n kundan so‘ng kuchga kiradi.
 1. 42-band quyidagi mazmundagi xatboshi bilan to‘ldirilsin:
 “Moliyalashtirilishi to‘xtatilgan loyihalardan bo‘shagan mablag‘lar Qo‘mita va vazirliklarning qaroriga ko‘ra loyiha bajarilib kelayotgan ijrochi tashkilotning yuqori samara ko‘rsatishi kutilayotgan amaldagi loyihalarini qo‘shimcha moliyalashtirishga yo‘naltirilishi mumkin. Qo‘mita va vazirliklar o‘z navbatida loyihalarni to‘xtatilishi, ulardan bo‘shab qolgan mablag‘ni boshqa samarali loyihaga qo‘shilishini asoslanganligi va o‘zgarayotgan moliyaviy hajmi to‘g‘risidagi ma’lumotlarni Moliya vazirligiga taqdim etadi.”.
 2. Nizomga ilovaning 2-shakli izoh qismining 1-bandi quyidagi tahrirda bayon etilsin:
 “1. Fundamental va amaliy tadqiqotlar ilmiy-texnika loyihalarining har bir ijrochisi faqat bir loyihada to‘liq stavkada va ikki loyihada o‘rindosh sifatida ishtirok etishi mumkin, shuningdek ularning umumiy ulushi ikki to‘liq stavkadan oshmasligi lozim.”.
 3. Mazkur qo‘shimcha va o‘zgartirishlar O‘zbekiston Respublikasi Sog‘liqni saqlash vazirligi, Qishloq va suv xo‘jaligi vazirligi va Xalq ta’limi vazirligi bilan kelishilgan.